Ilustracija: Index

NA REDAKCIJSKI mail stiglo je pismo jedne čitateljice koja smatra kako nisu samo oni na vlasti krivi što je situacija u Hrvatskoj loša. Njeno mišljenje prenosimo u cijelosti:

Balkansko nepoštenje

Budući da svi preko najraznovrsnijih komunikacijskih kanala u zadnje vrijeme laju o postupcima Vlade, evo da se i ja oglasim. Ipak, da naglasim, promijenit ću putanju i (iako krivim i njih) i okrenuti se još jednom veoma bitnom segmentu Republike Hrvatske koji je također doveo državu do ovakvog stanja – narodu.



Krenimo, prvo od dosadašnjih (i najavljenih) prosvjeda. Poštovani sugrađani, znate li zašto tako malo ljudi prosvjeduje? Zato što nemamo konstruktivnih razloga za to! Stalno nas uspoređujete sa Slovenijom i Makedonijom, ali zaboravljate da nismo došli do kipuće točke, odnosno kap još nije prelila čašu. A i gledajući postove i komentare na raznim grupama, stranicama i forumima vidim koliko se površno cjelokupni hrvatski problem obrađuje. Dakle, uzimate globalne probleme poput nestašice, siromaštva i gladi te optužujete Vladu za to. Zašto? Jer vam je tako najlakše i jer je potrebno skupiti što više dokaza protiv Vlade i reći: Oni su krivi za to. Unatoč tome što govorimo o problemima koji su, uz društvenu nejednakost, zastupljeni svugdje u svijetu. . Pa pogledajte samo zid Facebook profila Vlade RH. Da ste na njihovom mjestu biste li odgovarali na takve komentare koji su većinom skupljanje lajkova, postizanje publiciteta i izigravanje junačine koja zastupa hrvatski puk, a zapravo se svode na – sramoćenje? Znam, svi bismo mi svijet gdje svi imaju dovoljno za život pa čak i više od toga, svi bismo mi bajku od Kanade koju tako često spominjemo, slijepo govoreći o njoj kao o savršenoj utopiji koja će nas spasiti od svih problema. Ali to nas dovodi do sljedeće točke – jesmo li mi to, kao nacija, uopće zaslužili?



Neki će reći da nema smisla predstavljate hrvatski narod Hrvatima, ali čini se da toga nikad dosta i da se stvarno trebamo upoznati sami sa sobom: mnogi od nas još nisu spremni realno sagledati svoje ponašanje, dovesti samokritičnost do te razine bar da priznaju ono balkansko nepoštenje u sebi koje tako često izlazi na vidjelo.

U redu je potkradati sustav, ali nije u redu kad te sustav tjera da platiš



Dakle, krenimo od jednog primjera. Danas stojim u tramvaju, ulazi kontrola u civilu. Brojni se putnici posprdno smješkaju, neki panično hvataju mobitele, mali broj vadi pokaze na vidjelo. Vozila sam se kratko, izašla iz tramvaja, a iza mene su izašli neki dečki, a prvi komentar koji sam čula kad su se vrata zatvorila je bio: "Je***i ljigavci, morali su ući u tramvaj i gledati karte."



Nastavili su priču u tom smjeru, a meni je to u dovoljnoj mjeri pokazuje mentalitet Hrvata. U redu je ne kupovati pokaz, voziti se besplatno, time varati sustav (čak na to biti "ponosan") i psovati ljude jer rade svoj posao, ali nije u redu ako sustav potkrada običnog čovjeka. On je ipak svetinja.



Ljudi moji, poanta je da krenete od sebe.



Od završetka rata Hrvatska tone samo dublje i dublje. A zašto? Ne samo zbog Vlade, ostavite tu stavku sa strane. Njome ću se pozabaviti kasnije. Narod je taj koji je svakodnevno potkradao državu. Ljudi su htjeli živjeti kao bubreg u loju, ne raditi ništa, a primati novce. Naravno, zašto ne? Donesite nam potvrdu da ste bili u ratu. A nemate ju? Nabavite nekako, kod nas se sve može nabaviti. Ok, sad kad ste ju nabavili, nabavite i potvrdu da ste ludi, da ste invalid... Ma smislit ćemo nešto. Donijeli? Hvala lijepa, izvolite novce koje ćete primati svaki mjesec i time osiromašiti državu; nema veze što varate sustav, kasnije ćete ga moći ispsovati, izvrijeđati ili što god želite. Nitko se nije žalio kad su se novci i dobra dijelili šakom i kapom, u 80 posto slučajeva nezasluženo, ali žalimo se kad dođe Vlada koja ne zna ispraviti greške prethodnika. Ne uviđate li tu kontradiktornost hrvatskog naroda? Dok se daje nezasluženo, nitko se ne žali. Dok je Bandić davao pokaze besplatno, svima je bilo lijepo i nikome nije palo na pamet da to netko mora platiti. Jer zašto bi studenti dobivali besplatan pokaz? Jer su mogli studirati i po 15 godina, hraniti se po menzama, spavati u domovima, zarađivati i živjeti lagodno? Pa dajmo im još da se voze besplatno, nećemo ih tako mlade moriti brigama kao što su pokazi.

Tekst se nastavlja ispod oglasa

Nije vlada isključivi krivac!



Ne idealiziram SDP. Naprotiv. Ali su Hrvati u previše situacija kontradiktorni. Pozivaju se na hrvatsko nepoštenje kad Vlada krade, ali je u redu kad oni kradu?

A i onima koji sve to poprate doista dubokim komentarima o "crvenoj Hrvatskoj" i koji se donekle i naslađuju time mali podsjetnik – HDZ je na vlasti bio koliko ono godina? Uništili su državu do temelja i opljačkali je gdje god su stigli. Ne kažem da SDP ne bi učinio istu stvar (iako sam sigurna da bi bilo u manjoj mjeri jer su bar decentniji lopovi od HDZ-ovaca), ali svi su se okrenuli kritikama, a da većina ni ne zna zašto se žali. Dajte konstruktivan razlog ili prijedlog. Svi znaju pričati o tome kako Vlada ne zna voditi državu, ali istovremeno nemaju blage veze o politici niti što bi se trebalo uraditi. Samo znaju da treba 'nešto'.



Ni u kojem slučaju ne opravdavam Vladu, nesavršeni i nepošteni – to svakako jesu. Ali problem je što svi krivicu isključivo svaljuju na nju. Pa pogledajte samo male pokušaje modernizacije Hrvatske i okretanje Zapadu – uvede se zdravstveni odgoj i to, po mnogima, podijeli Hrvatsku na ustaše i komuniste? I onda se javi crkva koja nema blage veze o spolnosti ili o ijednom segmentu spomenute edukacije, ali bitno da je najglasnija. I onda se naravno jave velike Hrvatine kojima je ispod časti zastupati ikakve interese osim onih podređenih štovanoj Crkvi i konzervatizmu te krenu s uvredama o komunistima koji žele uvesti zdravstveni odgoj i iskvariti našu milu djecu. Ako je ZO jedina komponenta koja može odvesti mlade Hrvatice i Hrvate na krivi put, prinesimo onda Zorana Milanovića kao žrtvu iz zahvalnosti Bogu što nam je dao tako pošten i neiskvaren narod.



Dajte se priberite i sjetite se u kojem stoljeću živite. Stremite ka Zapadu, a onda kad dođe do toga da se malo moderniziramo, vratite se u svoje domoljubne čahure u kojima su živjeli naši praprapradjedovi. Pogledajte sebe prije negoli ikoga osudite. I, molim vas, nemojte samo reći: "Sustav je nepošten pa zato moram biti i ja." Tom rečenicom samo stvarate začarani krug jer tako može reći i vlast, a gdje smo onda, s kakvim argumentima u džepu?

Kad ste se zadnji put pogledali u ogledalo?



Znam da ću ovim pismom, ako bude objavljeno, izazvati salvu kritičkih komentara, uvreda i glupih postova. Ali nema veze, pametni će shvatiti da ne generaliziram i ne predstavljam cijeli narod kao licemjerni sastav koji crpi dok može i žali se čim mu se uskrate povlastice koje nikad nije ni zaslužio – govorim o određenom dijelu Hrvata ilitiga o najglasnijima. Naravno da mi je žao poštenih ljudi na čija leđa se svaljuju posljedice nepoštenja nadređenih i podređenih; naravno da suosjećam s onima koji nemaju, kojima je nešto nepravedno oduzeto. Ali čisto da napomenem – nije samo Vlada ta koja Vas je pokrala, u takvu situaciju su Vas doveli i Vaši dragi sugrađani uzimajući iz proračuna ono što im ne pripada!



Nemojte misliti da mladi odlaze iz države isključivo zbog nedostatka posla – ima i toga, naravno. Ali mnogima je jednostavno prekipjelo što je narod takav kakav jest i što je navikao uvijek ići lakšim putem te se bahatiti kad to ne može. I nikakva ljubav prema domovini ih neće spriječiti da jednostavno odustanu i odu.



Ljudi moji, neprestano tjeramo nepoštenu i kradljivu Vladu da se pogleda u ogledalo. Ali pitanje je: Kad ste to zadnji put učinili vi?